Ι. ΣΓΟΥΡΟΣ, περιφερειάρχης Αττικής, πρόεδρος της Ένωσης Περιφερειών Ελλάδας: Κύριε Πρόεδρε του Ελεγκτικού Συνεδρίου, αγαπητοί συνάδελφοι του Α’ και του Β’ Βαθμού, κύριε Πρόεδρε της ΚΕΔΕ. 


Με χαρά παρευρίσκομαι στο πρώτο Συνέδριο της Κεντρικής Ένωσης Δήμων Ελλάδας μετά την έναρξη λειτουργίας του Καλλικράτη.


Όλοι βιώνετε και βιώνουμε καθημερινά τις συνέπειες της οικονομικής κρίσης στην άσκηση των καθηκόντων μας.  Η μεγάλη ατυχία του Καλλικράτη ήταν ότι συνέπεσε με την κορύφωση της οικονομικής και πολιτικής κρίσης που περνά η χώρα μας και μαζί με τις οικονομικές δυνατότητες που είχαμε και χάθηκαν, χάθηκε και η εμπιστοσύνη των πολιτών στο πολιτικό σύστημα και σε αυτούς που το εκφράζουν. Όλοι μπαίνουν στο ίδιο τσουβάλι και όλοι αντιμετωπίζονται με απαξίωση. Αυτή η συνολική απόρριψη του πολιτικού κόσμου αποτελεί κατά την άποψή μου και τον μεγαλύτερο κίνδυνο για όλους μας. 

Επειδή καταλαβαίνω πολύ καλά ότι υπήρξαν πάρα πολλοί ομιλητές, για να διευκολύνω και να μην σας κουράσω, θα καταθέσω την ομιλία μου, αλλά θέλω να πω τρία πράγματα.

Το ένα είναι ότι έχει γίνει αντιληπτό ότι η Τοπική Αυτοδιοίκηση Α’ και Β’ Βαθμού πρέπει να συμπορευτεί και να αντιμετωπίσει από κοινού τα προβλήματα τα πολιτικά, τα κοινωνικά και τα οικονομικά, για να έχουμε επιτυχία και να μην επαναλαμβάνουμε δεκαετίες και δεκαετίες τα ίδια και τα ίδια.

Το δεύτερο είναι, κύριε Πρόεδρε, θέλω θερμά να σας παρακαλέσω να το βάλετε και ως ψήφισμα στο Συνέδριό σας, για το οποίο εύχομαι κάθε επιτυχία, οι εκλογές που θα γίνουν το 2014 να αποδεσμευτούν από της Ευρωεκλογές, γιατί αυτό σημαίνει ακόμη μεγαλύτερη υποβάθμιση. Αν είναι οικονομικό το θέμα, όπως μπήκε, να καθίσουμε να το συζητήσουμε και να δούμε πως μπορούμε και εμείς να συμβάλλουμε από τη δική μας την πλευρά. Όμως σκεφτείτε ότι το 2013 τελειώνουν οι συμβασιοποιήσεις λόγω του ΕΣΠΑ και το 2015 τελειώνει όλο το πρόγραμμα των έργων του ΕΣΠΑ. Όλα αυτά λοιπόν που ακούστηκαν προηγούμενα, δεν μπορούν να γίνουν σε χρονικό διάστημα για να έχουν επιτυχία.

Άρα λοιπόν, εγώ προτείνω ως Πρόεδρος της Ένωσης Περιφερειών που το συζητήσαμε με τους συναδέλφους Περιφερειάρχες, ότι πρέπει να αποδεσμευτεί τον Ιούνιο του 2014 η ταυτόχρονη εκλογική διαδικασία Ευρωεκλογών και Εκλογών Τοπικής Αυτοδιοίκησης Α’ και Β’ Βαθμού. 


Το ένα θέμα είναι αυτό, σας είπα και τους λόγους. Το δεύτερο θέμα που σας προτείνω, είναι από κοινού στο επόμενο χρονικό διάστημα, αφού ολοκληρώσουμε και εμείς το Συνέδριό μας που έχουμε ορίσει γύρω στον Μάρτιο, ή στο πρώτο ή στο δεύτερο δεκαήμερο, ΕΝΠΕ και ΚΕΔΕ από κοινού να κάνουν ένα κοινό Συνέδριο, ώστε επιτέλους η Τοπική Αυτοδιοίκηση να μην είναι ο φτωχός συγγενής και παραπαίδι της κεντρικής διοίκησης. 


Λόγω των πολιτικών εξελίξεων, λόγω των επικείμενων εκλογών, λόγω της οικονομικής κρίσης, συνεχώς θα διευρύνονται οικονομικά και διοικητικά τα προβλήματα που μας απασχολούν. Άρα λοιπόν πρέπει να συμπορευτούμε. Ήδη έχουν καταγραφεί όλες οι παρατηρήσεις, όλες οι κριτικές, αλλά από την άλλη πλευρά η κεντρική διοίκηση για να καταλάβει καλά ότι η Τοπική Αυτοδιοίκηση Α’ και Β’ Βαθμού είναι στο ίδιο καράβι, με τις ίδιες προσδοκίες, για την εξυπηρέτηση των εκατομμυρίων πολιτών, πρέπει να πορευτούμε μαζί. Δεν μας χωρίζει τίποτα. Πρέπει να απαλείψουμε αυτά τα οποία είναι αρνητικά και τα προηγούμενα χρόνια και να πορευτούμε μαζί με έναν και μόνο σκοπό, όσο το δυνατόν γρηγορότερα να φύγουμε από τα προβλήματα που μαστίζουν κυρίως εσάς και προσυπογράφω την εισήγηση του Προέδρου σας, αλλά και από την άλλη ότι ακούστηκε είναι στη θετική πλευρά. 


Τα πολλά λόγια είναι φτώχεια. Καλή επιτυχία στις εργασίες του Συνεδρίου σας.

